સરોવરની આજુબાજુની ભૂમિનો ઘણોખરો ભાગ જંગલ-આચ્છાદિત છે. આશરે 200 જેટલી ટૂંકી નદીઓ આ સરોવરમાં ઠલવાય છે. આ પૈકીની ઘણી નદીઓએ ઊંચી ખડકભૂમિ પરથી ખાબકતા જળધોધ પણ રચ્યા છે. સેન્ટ લુઈ આ પૈકીની સૌથી મોટી નદી છે, જે સેન્ટ લૉરેન્સ નદીને જળહિસ્સો પૂરો પાડતી છેવાડાની ઉપરવાસની નદી ગણાય છે; તે સરોવરમાં પશ્ચિમ છેડે ઠલવાય છે. તાંબાના નિક્ષેપો માટે જાણીતા બનેલા મિશિગન રાજ્યના કીવિનૉવ દ્વીપકલ્પની ભૂશિર આ સરોવરમાં દૂર સુધી પ્રવેશેલી છે. આ સરોવર યુ.એસ. અને કૅનેડાના આંતરિક જળમાર્ગો માટે ખૂબ ઉપયોગી છે. અહીંના અન્ય સરોવરોની જેમ આ સરોવર પણ સેન્ટ લૉરેન્સ નદી મારફતે ઍટલાન્ટિક મહાસાગર સાથે તથા મિસિસિપી નદી મારફતે મૅક્સિકોના અખાત સાથે સંકળાયેલું છે. જૂના વખતના રુવાંટી વેચનારા વેપારીઓએ તેને ‘લાક સુપીરિયૉર’ તથા ફ્રેન્ચોએ તેને ‘અપર લૅક’ જેવાં નામ આપેલાં. આ સરોવરમાં ઘણા ટાપુઓ આવેલા છે. આ પૈકીના મોટા ટાપુઓમાં મિશિગનનો આઈલ રૉયલ તથા ઑન્ટેરિયોના સેન્ટ ઈગ્નેસ અને મિશિપિક્ટોનનો સમાવેશ થાય છે. બીજા નાના નાના ટાપુઓ પણ છે, તેમને એપોસલ (Apostle) ટાપુઓ કહે છે, તે ઉત્તર વિસ્કૉન્સિન કાંઠાથી દૂર દૂર આવેલા છે.